ตลาดหุ้นยุโรปเปิดพุ่งขึ้น ขานรับ “เยลเลน” ส่งสัญญาณเฟดขึ้นดอกเบี้ยปีนี้
ตลาดหุ้นยุโรปเปิดตลาดดีดตัวขึ้นในวันนี้ หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดพร้อมที่จะปรับขึ้นอัตราดอกเบี้ยในปีนี้
25 ก.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดดีดตัวขึ้นในวันนี้ หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดพร้อมที่จะปรับขึ้นอัตราดอกเบี้ยในปีนี้
โดยดัชนี Stoxx Europe 600 เปิดตลาดพุ่งขึ้น 1.7% แตะที่ 345.25 จุด
ส่วนดัชนี DAX ตลาดหุ้นเยอรมันเปิดที่ 9,594.53 จุด พุ่งขึ้น 166.89 จุด หรือ +1.77% และดัชนี CAC-40 ตลาดหุ้นฝรั่งเศสเปิดที่ 4,423.12 จุด เพิ่มขึ้น 75.88 จุด หรือ +1.75%
ขณะที่ตลาดหุ้นยุโรปเปิดตลาดปรับตัวขึ้น เนื่องจากนักลงทุนมองว่าแนวโน้มอัตราดอกเบี้ยของสหรัฐเริ่มมีความแน่นอน หลังจากนางเจเน็ต เยลเลน ประธานเฟดกล่าวสุนทรพจน์ที่เมืองแอมเฮิร์สท์ รัฐแมสซาชูเซตส์ ซึ่งประธานเฟดมีการบรรยายในหัวข้อ “พลวัตเงินเฟ้อและนโยบายการเงิน” หรือ ” Inflation Dynamics and Monetary Policy”
ทั้งนี้ นางเยลเลนกล่าวว่า เฟดมีแนวโน้มที่จะปรับขึ้นอัตราดอกเบี้ยภายในปีนี้ โดยคาดว่าอัตราเงินเฟ้อจะกลับมาสู่เป้าหมายที่ 2% ในช่วงไม่กี่ปีข้างหน้า พร้อมกล่าวว่าภาวะอ่อนแอของเศรษฐกิจทั่วโลกไม่มีแนวโน้มจะมีนัยสำคัญมากพอที่จะส่งผลกระทบต่อนโยบายการเงินของเฟด